ועדת הפנים והגנת הסביבה, כנסת 24, פרוטוקול מספר 154, 2022-06-21 14:05

וליד טאהא: שלום לכולם, אני מבקש שקט בבקשה, אנחנו דנים עכשיו בהצעת צו הקרינה הבלתי מייננת (שינוי התוספת לחוק), התשפ"ב-2022, נשמע מלירון מינקה מהייעוץ המשפטי, מה הם רוצים מהחיים שלנו?

לירון אדלר מינקה: בסדר, אז בעצם לפי חוק הקרינה הבלתי מייננת, שוב מ- 2006, על מקור שפולט קרינה בלתי מייננת צריך בעיקרון היתר הקמה והפעלה מהמשרד להגנת הסביבה, אבל יש מתקנים שכבר היום יש להם פטור והם נמצאים בתוספת, והשרה להגנת הסביבה מוסמכת באישור הוועדה לשנות את התוספת, כלומר להוסיף מתקנים שיהיה להם פטור, לא יצטרכו היתרים כדי להקים ולהפעיל אותם.

לירון אדלר מינקה: המשרד להגנת הסביבה הגיש לוועדה תוספת לפטור שבעצם יש בה שלושה מתקנים כאלה, מתקן פוטו וולטאי עם הספק עד 1 מגה וואט, מתקן אגירה שההספק המותקן הוא עד 8 קילו וואט, ועמדה להטענת כלי רכב בחשמל, מציעה שנשמע את המשרד להגנת הסביבה שיסביר את הצורך בפטור ואת הסיבות לפטור, ואחר כך הערות ונקריא את הצו.

וליד טאהא: תודה רבה לירון.

וליד טאהא: אז מבקשת השרה להגנת הסביבה פטור, אז תסבירו, נמקו.

הדס פיקסלר: עו"ד הדס פיקסלר מהמשרד להגנת הסביבה, בזמנו כשהחוק נחקק ב- 2006, יש בחוק רשימה של מכשירי חשמל ומתקנים שפטורים מתחולת החוק בגלל שאין צורך בהיתרים, כי אותם מתקנים לא גורמים לחשיפה גבוהה לקרינה.

הדס פיקסלר: עכשיו כשה

הדס פיקסלר: חוק נחקק בשנת 2006, כל מיני טכנולוגיות חדשות לא היו אז בנמצא ולכן החוק לא התייחס אליהם, כעת מדובר על מתקנים פוטו וולטאיים, על עמדות טעינה לרכב חשמלי שאז זה לא היה קיים, ועל מתקני אגירה לחשמל, והיות והאינטרס של כולנו זה שהמשק יתפתח, שהמתקנים האלה יותקנו לרווחת הציבור, ונבדק ונמצא שאין צורך לפקח עליהם באמצעות היתר פרטני לכל מתקן, אנחנו מציעים עכשיו להוסיף את המתקנים האלה לתוספת הקיימת לחוק.

וליד טאהא: אוקי, אתם גם מבקשים לשנות את ה- 8 קילו וואט ל- 10 קילו וואט?

הדס פיקסלר: כן, הערה שקיבלנו.

וליד טאהא: תודה רבה, את רוצה להוסיף משהו?

וליד טאהא: לא? נציג משרד האוצר?

וליד טאהא: אתה בטח מסכים.

עידו מור: עידו מור רפרנט אנרגיה משרד האוצר, כאמור רק בשביל הקונטקסט כבוד היו"ר, ההחלטה הזאת התקבלה בהחלטת ממשלה בתוכנית הכלכלית, וזה בעצם יישום של ההחלטה, בהחלטה עצמה על מתקני אגירה היה כתוב שימוש ביתי, ובעצם משרד להגנת הסביבה אמר שהוא עשה בחינה למתקנים בסדר הגודל שהוא בדק עד עכשיו, אבל כן הכוונה היא בטווח הארוך, כיוון שזו טכנולוגיה שנכנסת, לבחון האם אפשר להקל עוד יותר על הציבור, כי זה באמת נועד לשימושים ביתיים, זו ההערה היחידה.

וליד טאהא: תודה רבה לך.

וליד טאהא: כן בבקשה, תזדהי לפרוטוקול.

איזבלה קרטיס: ד"ר איזבלה קרטיס ממשרד הבריאות, אפידמיולוגיה סביבתית.

איזבלה קרטיס: אנחנו בעד השינוי שהמשרד להגנת הסביבה מציע, רק שמבחינתנו לגבי המתקן של 8 קילו וואט כרגע הוא גם יתוקן כ- 10 קילו וואט, אנחנו מציעים שגם כאן תהיה איזו שהיא הגדרה של מרחק כפי שיש בסעיף הקודם, לגבי המתקן שהספקו הוא עד 1 מגה וואט, אז לדעתנו גם כאן יש צורך בהגדרה של מרחק מינימום.

וליד טאהא: יש הגדרה של מרחק של ה- 8?

איזבלה קרטיס: לא לא, יש הגדרה של בעצם היקף הפעילות, 8 או 10 קילו וואט, ובעצם מדובר פה על ההתקנה שלו ללא התייחסות בכלל למרחק ממיקום הקבוע של אנשים, ולטובת בריאות הציבור ולשמירה על בריאות כמה שיותר בתנאי שיהיה טוב להשתמש בזה.

וליד טאהא: אבל המרחק נקבע על האגירה של 8 קילו וואט?

איזבלה קרטיס: אין בכלל מרחק.

וליד טאהא: בדיוק, כי מה זה משנה אם זה 8 או 10 בעניין הזה?

איזבלה קרטיס: בגדול זה לא כל כך משנה.

וליד טאהא: בדיוק.

איזבלה קרטיס: אבל לדעתנו יהיה בכל זאת נכון גם בסעיף הזה, להתייחס למרחק המינימום, כמו שיש על מתקן שהוא לייצור של 1 מגה וואט, זאת ההצעה שלנו.

וליד טאהא: אוקי, תודה.

לירון אדלר מינקה: אני אעיר רגע, בנושא של מתקנים פוטו וולטאיים, בעצם ההצעה שהביאו לנו המשרד להגנת הסביבה, בעצם בהצעה שהוגשה לוועדה במתקן פוטו וולטאי לא צוין הנושא של המרחקים, אנחנו שאלנו בעצם אם לא נדרש להכניס פה נושא של מרחקים כי כן ראינו שזה היה נמצא בהיתרים הקודמים שהמשרד נתן עד היום, ובסופו של דבר הוסבר לנו על ידי המשרד להגנת הסביבה, שבעצם היום הנושא של הקרינה הוא בעייתי בממירים, ובנושא של הממירים אפשר להכניס את התנאי הזה של המרחק של החצי מטר, באמת כדי שנוודא שאין שם סיכון.

לירון אדלר מינקה: בנושא של מתקני האגירה, המשרד להגנת הסביבה אולי כדאי שיסביר אם זה נדרש, או שבעצם אין כאן סכנה, זאת אומרת אם לא צריך להגביל פה את הנושא של המרחק, אם בלי הגבלת המרחק אין פה סכנה של איזו שהיא קרינה.

הדס פיקסלר: העמדה שלנו היא שאין צורך.

וליד טאהא: תחזרי שוב על השם לפרוטוקול.

הדס פיקסלר: עו"ד הדס פיקסלר מהלשכה המשפטית של המשרד להגנת הסביבה.

הדס פיקסלר: העמדה שלנו המקצועית שיסביר אותה ראש האגף, פרופסור סטיליאן גלברג, היא שאין צורך להוסיף דרישה של מרחק לגבי מתקני אגירה ואני מציעה שהוא יסביר.

וליד טאהא: תסביר פרופסור סטיליאן.

סטיליאן גלברג: שלום, סטיליאן גלברג המשרד להגנת הסביבה.

וליד טאהא: ראש אגף מניעת קרינה ורעש.

סטיליאן גלברג: כן.

סטיליאן גלברג: גם בחוק קרינה בלתי מייננת, יש פטור מלא לכל המקטע של חלוקה ביתית, ולכן מתקן אגירה ביתי, זה אפשר בהחלט לפרש כחלק מחלוקה ביתית, בדרך כלל זה משהו שאנשים, אנחנו לא קובעים לאנשים איפה להתקין.

וליד טאהא: טוב, זה מה שהסביר גם נציג משרד האוצר, תעבור לבקשה כן.

וליד טאהא: אתה אומר מה שאמר בדיוק?

סטיליאן גלברג: בדיוק.

וליד טאהא: כן תציג את עצמך לפרוטוקול.

משה בן יאיר: משה בן יאיר, ראש אגף הנדסה ברשות החשמל.

וליד טאהא: בדיוק רציתי לשאול אם בחברת החשמל יש מישהו, רשות החשמל, אוקי כן אתה בטח כועס, אתה לא רוצה שיאגרו חשמל.

משה בן יאיר: לא לא אני לא כועס ההיפך, אנחנו גם תומכים בעמדת האוצר, אנחנו חושבים שזו החלטה ראויה, אנחנו היינו שמחים, במיוחד בהקשר של עמדות טעינה דרך אגב.

וליד טאהא: אתה תומך בעמדת השרה ולא השר, השרה להגנת הסביבה, אתה כמוני תומך בשרה?

משה בן יאיר: התנצלותי, תומך בשרה, אני רק רוצה להוסיף שהיינו שמחים לראות שמתקני האגירה יקבלו פטור גורף, ביתיים כן אני מציין ביתיים.

וליד טאהא: ביתיים לא קיבלו פטור גורף?

משה בן יאיר: לא, הם קיבלו עד 8 קילו וואט.

וליד טאהא: עכשיו עד 10.

משה בן יאיר: עכשיו עד 10, אנחנו אומרים הלוואי והיינו מקבלים פטור גורף.

וליד טאהא: עד כמה?

משה בן יאיר: עד 630 לצורך העניין קילו וואט.

וליד טאהא: זה כבר למפעלים לא לביתיים?

משה בן יאיר: יש בית כזה שמחובר ב- 630 הוא יכול לספר לך היכן הוא נמצא, אבל בכנות אנחנו מבינים שיש פה תהליך למידה, אלה מתקנים חדשים ואנחנו מקבלים שהנושא ייבחן, ועם הזמן גם יורחב כי זה גם הרצון של המשרד.

וליד טאהא: כן, אתה רוצה להוסיף?

אלי אלישע: אלי אלישע, אני מנהל הנדסת חלוקה בחברת החשמל.

וליד טאהא: מחוז דרום?

אלי אלישע: לא, חברת חשמל, הייתי פעם במחוז דרום.

וליד טאהא: זה כתוב ככה, אתה כתבת ככה לא אני, אלי אלישע, מנהל מחלקת תכנון מחוז דרום.

אלי אלישע: הייתי לפני עשר שנים.

וליד טאהא: אז בסדר, כשאתם נכנסים להירשם אתה צריך לשים לב, אתה מטעה אותי אתה מבין?

אלי אלישע: אוקי מקבל.

אלי אלישע: טוב אז אנחנו גם מצטרפים להצעה.

וליד טאהא: תומכים בהצעה.

אלי אלישע: תומכים בהצעה, בהחלט זה יכול לקדם, כמובן שאם אפשר היה להרחיב את זה לחברת החשמל, היינו שמחים יותר, אבל זה מדובר פה על מתקנים ביתיים, אבל זה בהחלט צעד בכיוון הנכון.

וליד טאהא: טוב, אתם בחברת החשמל גם תרצו אליכם ואחרי זה תבקשו פטור מארנונה, אז אי אפשר, כן בבקשה.

דוד כהן צדק: דוד כהן צדק משרד האנרגיה, אני מייצג את שרת האנרגיה קארין אלהרר.

וליד טאהא: מה אתה אומר, אתה מייצג את קארין או את המשרד שלה?

דוד כהן צדק: את המשרד שלה.

וליד טאהא: מבחינתי טוב לייצג גם את קארין, אל תיבהל הכל בסדר, כן בבקשה.

דוד כהן צדק: אני אתייחס בדגש של עמדות טעינה ורכבים חשמליים, המשרד מקדם בשנים האחרונות גם מכרזים וגם עידוד הנסועה לרכבים חשמליים ולכן התקנות כפי שמופיעים באופן הזה, אנחנו תומכים בהם על מנת שבאמת הנשואה ברכב חשמלי תקבל תאוצה, כי יש לנו גם יעדים וגם שאיפות להורדה של הרכבים המונעים בבנזין והעלאה על הכביש רכבים חשמליים, וההתייחסות לפטור עצמו תקדם מאוד את היכולת להקמת עמדות טעינה ביתיים, וגם במרחב הציבורי שזה למעשה ייתן מענה לדרישה לנסועה רכבים חשמלים במדינת ישראל.

וליד טאהא: מאה אחוז תודה רבה, איגוד חברות אנרגיה ירוקה לישראל, עו"ד שגיא שוורץ עוזר מנכ"ל, אתה איתנו בזום?

איתן פרנס: נמצא איתן פרנס מנכ"ל הארגון, שלום ותודה רבה לוועדה על זכות הדיבור.

וליד טאהא: תודה בבקשה.

איתן פרנס: רוצים לספר לוועדה שכל תחומי האנרגיה הירוקה בישראל נמצאים בפיגור רב, ועכשיו שמאשרים לנו פטור לאגירה ביתית מאשרים אותו צולע, למה אני מתכוון?

איתן פרנס: אנחנו צריכים לפחות סביב ה- 20 קילו וואט, אנחנו לא צריכים 10 קילו וואט, אנחנו צריכים 20 קילו וואט זה האמת.

וליד טאהא: אתה מברך, אבל אתה אומר צריך להוסיף את זה ל- 20?

איתן פרנס: ברור, עד שכבר יושבים לאשר משהו כל כך טוב, לא בודקים את הצרכים של דירת מגורים בישראל, אנחנו צריכים כדי לעבור את מה שנקרא את הלילה, אנחנו צריכים לא 8 ולא 10?

וליד טאהא: אולי אתה צריך לעשות עוד עבודה כדי שה- 20 יגיע?

איתן פרנס: תראה אני אגיד לך, לא צריך לעשות הרבה עבודה כי זה מאוד פשוט, נמצאים אצלך כאן ראש מחלקת הנדסה מרשות החשמל, הם מכירים היטב מה הצריכה הביתית, פרופיל הצריכה הביתית, הם ידעו להגיד לך בצורה הטובה ביותר מה צריכה דירת מגורים כדי לעבור את הלילה, זה חשוב מאוד שהפטור הזה יעבור היום, אם הוא יעבור, גם 10 קילו וואט אנחנו נברך, אבל אם כבר מעבירים אותו תלכו להגדיל, כשמדברים באנרגיה ירוקה בואו נגדיל, בואו לא נצמצם, זו העמדה שלנו, אנחנו מודים מאוד על הוועדה.

וליד טאהא: תודה רבה לך, בסדר הוא אומר דברים הגיוניים, אז תנו משהו שיספיק ללילה שלם, תודה רבה לך.

וליד טאהא: יש עוד נציגים כאן שאני לא נתתי להם להתבטא?

וליד טאהא: שלא יגידו שאני לא מאפשר זכות דיבור, בזום אין?

וליד טאהא: טוב.

וליד טאהא: אז חזרנו ללירון, תקריאי את הצו.

לירון אדלר מינקה: אני רק אעיר, כי אנחנו גם שאלנו לגבי עמדה להטענת כלי רכב בחשמל אם לא צריך להגביל פה מבחינת מרחקים או הספקים כמו שיש בדברים האחרים, אתם רוצים ככה להבהיר לפרוטוקול גם לגבי הנושא הזה?

סטיליאן גלברג: כן, שוב סטיליאן ממשרד להגנת הסביבה.

סטיליאן גלברג: גם הנושא הזה נבדק, ואין שום צורך בשום מגבלה לגבי עמדות הטעינה והנושא נבדק, ואנחנו ככל שגם התחום הזה מאוד מתפתח, יש עמדות טעינה כיום בהספקים של עשרות קילו וואטים, בעתיד יהיו עמדות טעינה מהירות במאות קילו וואטים, אנחנו ממשיכים לבדוק כפי שיהיה צורך, בינתיים כל מה שאנחנו בדקנו אין שום צורך בהגבלת מרחק.

וליד טאהא: טוב, אז לירון בבקשה תקריאי את נוסח הצו להצבעה.

לירון אדלר מינקה: צו הקרינה הבלתי מייננת (שינוי התוספת לחוק), התשפ"ב-2022

וליד טאהא: זהו, נכון?

לירון אדלר מינקה: כן.

וליד טאהא: אז היות ונקבת במספר 10 זה לא תיקון או שנחשב תיקון?

לירון אדלר מינקה: הוועדה פה מאשרת את התיקון שביקשו משרדי הממשלה.

וליד טאהא: לא, מאשרת את הצו כולל התיקון?

לירון אדלר מינקה: כן כולל התיקון.

וליד טאהא: אז עדיין נחשב תיקון, תודה רבה לירון.

וליד טאהא: מי בעד הצעת צו הקרינה הבלתי מייננת (שינוי התוספת לחוק), התשפ"ב-2022?

וליד טאהא: בעד – פה אחד.

וליד טאהא: ההצעה אושרה.

וליד טאהא: תודה רבה, הישיבה נעולה.